[{"text_idx": "#000007", "text": "En la fako de konstruado kaj arkitekturo, ekzistas de la jaro 1993 la asocio TAKE: Tutmonda Asocio de Konstruistoj Esperantistaj. G\u0302i celas kunigi esperantistajn konstruistojn c\u0302ie en la mondo."}, {"text_idx": "#000009", "text": "Dum kelkaj jaroj aperis revuo La domo. Poste inter 2005 kaj 2015 aperis c\u0302iujare nova revuo kun la nomo Jar-kolekto de TAKE. Nuntempe g\u0302i plu aperas sub la simpla nomo Konstruado."}, {"text_idx": "#000010", "text": "Legi revuon pri konstruado donas multajn avantag\u0302ojn. G\u0302i ne nur prezentas la malnovajn kaj modernajn teknikojn de konstruado. Samtempe la leganto povas perfektig\u0302i en Esperanto, legante tekstojn kun multaj ilustraj\u0302oj."}, {"text_idx": "#000011", "text": "De la komenco Konstruado sukcesis ricevi artikolojn de arkitektoj, masonistoj, tegmentistoj, klimatizistoj, izoladistoj kaj ventolistoj el diversaj landoj. El kiuj landoj? C\u0302efe el Eu\u0306ropo, sed ankau\u0306 el Brazilo, Japanio, D.R. Kongo kaj C\u0302ilio. TAKE konstante strebas allogi novajn kunlaborantojn."}, {"text_idx": "#000012", "text": "En TAKE laboras grupo, kiu okupig\u0302as pri kreado de terminoj en Esperanto rilate al konstruado. En 2002 sub la gvido de Jan Werner g\u0302i eldonis la libreton Terminaro de betono kaj de betonistaj laboroj (2-a eldono en 2016). La terminoj aperas ankau\u0306 en la angla, germana kaj c\u0302eh\u0302a lingvoj, sed la difinoj estas nur en Esperanto."}, {"text_idx": "#000013", "text": "Se vi volas scii pli pri TAKE, vizitu nian retejon."}, {"text_idx": "#000014", "text": "Pierre Grollemund lernis Esperanton por vojag\u0302ado, precipe en Pollando kaj C\u0302eh\u0302io. Li laboris kiel tegmentisto dum pluraj jaroj. Tial li partoprenas la agadon de la esperantistaj konstruistoj en TAKE."}, {"text_idx": "#000015", "text": "arkitekto: homo, kiu profesie sin okupas pri la konstruado de domoj, stacidomoj kaj aliaj konstruaj\u0302oj, farante la planojn kaj direktante la laboron."}, {"text_idx": "#000016", "text": "arkitekturo: la arto kaj scienco pri planado kaj farado de konstruaj\u0302oj.\navantag\u0302o: tio, kio alportas pli bonan situacion, gajnon au\u0306 utilon.\nbetono: griza konstru-materialo, ofte uzata en modernaj konstruaj\u0302oj."}, {"text_idx": "#000017", "text": "el-doni: produkti kaj publikigi verkon.\nfervojisto: homo, kiu laboras c\u0302e la fer-vojo, tio estas la sistemo de feraj vojoj, sur kiuj veturas vagonaroj."}, {"text_idx": "#000018", "text": "ilustraj\u0302o: desegnaj\u0302o au\u0306 bildo aldonita al teksto.\nizoladisto: homo, kiu okupig\u0302as pri la izolado de konstruaj\u0302o, tio estas pri traktado de la muroj kaj tegmento por ke ne estu kontakto kun la ekstera varmo au\u0306 malvarmo."}, {"text_idx": "#000019", "text": "klimatizisto: homo, kiu okupig\u0302as pri la sistemo por reguligi la varmecon kaj sekecon de la aero interne de konstruaj\u0302o."}, {"text_idx": "#000020", "text": "masonisto: homo, kiu konstruas murojn kaj faras aliajn konstru-laborojn."}, {"text_idx": "#000021", "text": "provizi: arang\u0302i, ke iu au\u0306 io ricevu iujn utilajn au\u0306 necesajn aferojn.\nstrebi: energie strec\u0302i la fortojn de la korpo kaj menso por atingi celon.\ntermino: bone difinita vorto de iu fako au\u0306 scienco.\nventolisto: homo, kiu okupig\u0302as pri la movado kaj refres\u0302igo de aero interne de konstruaj\u0302o."}]